Николай Некрасов
Съвременна ода

Превод от руски: Андрей Германов, —

chitanka.info

Украсяват те теб добродетели,

тъй далечни и чужди за нас!

Нека даже небето свидетел е! —

От сърце уважавам те аз!

Че змия не обиждаш напразно ти,

на злодея помагаш дори,

и не са от вдовици откраднати

и от просяци твоите пари!

И със силния дружба не правиш ти,

та при нужда той теб да крепи,

и без умисъл с него оставяш ти

свойта щерка красива да спи.

Да, до днеска селяк не отблъсна ти:

„Наши братя са те во Христа!“

И роднините свои небръснати

ти не гониш с плесник през врата.

Аз не питам дали е откраднато

всичко, що е в сандъка ти днес —

като дар от небето ти падна то

за доброто ти име и чест!

Украсяват те теб добродетели,

тъй далечни и чужди за нас!

Нека даже небето свидетел е! —

От сърце уважавам те аз!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.